b'\n_START_ARTICLE_\nAMD Athlon 64\n_START_SECTION_\nSuoritinkannat\n_START_PARAGRAPH_\nAMD Athlon 64 -suoritin liitet\xc3\xa4\xc3\xa4n Socket 754, Socket 939 tai Socket AM2 -kantaan. Kalleimmat mallit k\xc3\xa4ytt\xc3\xa4v\xc3\xa4t 939- tai AM2-kantaa, kun vastaavasti edullisimmat mallit k\xc3\xa4ytt\xc3\xa4v\xc3\xa4t Socket 754- tai 939-kantaa. Socket AM2 -kannan tulo poisti Socket 754 -kannan kokonaan k\xc3\xa4yt\xc3\xb6st\xc3\xa4, sill\xc3\xa4 mik\xc3\xa4\xc3\xa4n uusista suorittimista ei en\xc3\xa4\xc3\xa4 tue Socket 754:\xc3\xa4\xc3\xa4._NEWLINE_Socket 754 -kannan ja Socket 939 -kannan suurin ero on muistin k\xc3\xa4sittelyleveys. Socket 939:n muistink\xc3\xa4sittelyn kaistanleveys on Socket 754 -malliin verrattuna kaksinkertainen. Socket 939 -kannan ja Socket AM2 -kannan ero on yksi pinni kannassa lis\xc3\xa4\xc3\xa4, lis\xc3\xa4ksi eroa tuo AM2-kantaan uusittu muistiohjain, joka tukee DDR-muistien sijasta DDR2-muisteja._NEWLINE_Athlon 64 -suorittimissa on mallista riippuen 512\xc2\xa0kt tai 1024\xc2\xa0kt L2-v\xc3\xa4limuistia, ja tuplaytimellisiss\xc3\xa4 Athlon 64 X2 -suorittimissa mallista riippuen 2*512 tai 2*1024\xc2\xa0kt. Samalla kellotaajuudella myyt\xc3\xa4v\xc3\xa4st\xc3\xa4 suorittimesta on yleens\xc3\xa4 sek\xc3\xa4 512\xc2\xa0kt:n ett\xc3\xa4 1024\xc2\xa0kt:n versiot siten, ett\xc3\xa4 isommalla v\xc3\xa4limuistilla varustetussa versiossa on hiukan suurempi mallinumero.\n_START_SECTION_\nMuistiohjain\n_START_PARAGRAPH_\nAthlon 64:ss\xc3\xa4 on sis\xc3\xa4\xc3\xa4nrakennettu muistiohjain, eli muistipiirit keskustelevat suoraan suorittimen kanssa ilman v\xc3\xa4liss\xc3\xa4 olevaa muistiohjainpiiri\xc3\xa4. T\xc3\xa4m\xc3\xa4 mahdollistaa muistista datan saamisen pienemm\xc3\xa4ll\xc3\xa4 viiveell\xc3\xa4, mik\xc3\xa4 nopeuttaa suorittimen toimintaa. _NEWLINE_Toisaalta sis\xc3\xa4\xc3\xa4nrakennettu muistiohjain my\xc3\xb6s tarkoittaa sit\xc3\xa4, ett\xc3\xa4 muistityypin vaihtamiseksi pit\xc3\xa4\xc3\xa4 itse suorittimeen tehd\xc3\xa4 muutoksia, eik\xc3\xa4 riit\xc3\xa4 ett\xc3\xa4 vain vaihtaa muistiohjainpiiri\xc3\xa4. T\xc3\xa4m\xc3\xa4 lienee osasyyn\xc3\xa4 siihen, ett\xc3\xa4 AMD otti DDR2-muistityypin k\xc3\xa4ytt\xc3\xb6\xc3\xb6n vasta yli vuosi Intelin j\xc3\xa4lkeen.\n_START_SECTION_\nSukulaisuus Opteroniin ja moniprosessorituki\n_START_PARAGRAPH_\nPalvelinkoneisiin myyt\xc3\xa4v\xc3\xa4 AMD Opteron -suoritin on k\xc3\xa4yt\xc3\xa4nn\xc3\xb6ss\xc3\xa4 aivan sama kuin Athlon 64, eroa on vain erilainen kanta ja useampi hypertransport-linkki monen suorittimen kytkemiseksi toisiinsa; normaalit Athlon 64:t eiv\xc3\xa4t toimi usean suorittimen kokoonpanoissa._NEWLINE_Vastauksena Intelin neliydinsuorittimelle AMD julkaisi syksyll\xc3\xa4 2006 uudet tuplaytimiset Athlon 64 FX-70 -sarjan suorittimet, jotka menev\xc3\xa4t Opteronia varten suunniteltuun 1207-kantaan ja toimivat kahden suorittimen kokoonpanoissa. AMD markkinoi n\xc3\xa4it\xc3\xa4 suorittimia ja niit\xc3\xa4 tukevia emolevyj\xc3\xa4 markkinointinimell\xc3\xa4 Quad FX (4x4 on vanha nimitys), mik\xc3\xa4 on hiukan h\xc3\xa4m\xc3\xa4\xc3\xa4v\xc3\xa4 nimi, koska ytimi\xc3\xa4 on yhteens\xc3\xa4 vain nelj\xc3\xa4, ei 16 kappaletta: toinen 4 tulee mahdollisuudesta k\xc3\xa4ytt\xc3\xa4\xc3\xa4 nelj\xc3\xa4\xc3\xa4 n\xc3\xa4yt\xc3\xb6nohjainpiiri\xc3\xa4. Quad FX ei kuitenkaan saavuttanut markkinoilla suurta menestyst\xc3\xa4, koska se oli kallis eik\xc3\xa4 siltik\xc3\xa4\xc3\xa4n p\xc3\xa4rj\xc3\xa4nnyt suorituskyvyss\xc3\xa4 Intelin neliydinprosessoreille pelik\xc3\xa4yt\xc3\xb6ss\xc3\xa4.\n_START_SECTION_\nMarkkina-asema\n_START_PARAGRAPH_\nTullessaan markkinoille syksyll\xc3\xa4 2003 Athlon 64 oli Intelin Pentium 4 -suoritinta tehokkaampi, ja se menestyi hyvin t\xc3\xa4t\xc3\xa4 vastaan markkinoilla seuraavien parin vuoden ajan. Intelin julkaistua uudet Intel Core 2 Duo -suorittimet kes\xc3\xa4ll\xc3\xa4 2006 AMD j\xc3\xa4i kuitenkin suorituskyvyss\xc3\xa4 hiukan j\xc3\xa4lkeen, ja on t\xc3\xa4m\xc3\xa4n j\xc3\xa4lkeen joutunut myym\xc3\xa4\xc3\xa4n Athlon 64 -suorittimia selv\xc3\xa4sti aiempaa halvempaan hintaan._NEWLINE_Ensimm\xc3\xa4iset kaksi suoritinydint\xc3\xa4 sis\xc3\xa4lt\xc3\xa4v\xc3\xa4t Athlon 64 X2 -suorittimet tulivat markkinoille 31. toukokuuta 2005'